JUMAL KÕNELEB
Tere jälle!
Täna on meil suurepärane võimalus
rääkida meie jaoks esmatähtsal teemal.
Selle mõistmisest, et Jumal on hea
ja Tema õnnistus on sinu ja minu peal.
Jumala õnnistus pole lihtsalt sõna.
Oleme vaadanud kogu Piiblist, kohe algusest peale,
kuidas Jumal õnnistas inimesi, kuidas õnnistus pärandus Noale,
Noalt edasi Aabrahamile, Iisakile ja Jaakobile.
Imeline Jumala õnnistus.
Meie jaoks nagu varanduse leidmine on olnud selle mõistmine,
et Jumal tahab meid õnnistada.
Eriti just argipäeva asjades.
Täiesti tavalistes igapäeva asjades,
millega puutume kogu aeg kokku ja milles vajame kogu aeg tarkust.
Vajame ideid.
Mina vähemalt vajan kogu aeg abi selleks, et minna edasi.
On tohutu eesõigus, rõõm ja jõuvaru selles teadmises,
et Taevaisal on head kavatsused meie elu osas.
Ta aitab mind mäest üles. Ta on minuga koos.
Ta õnnistab mind, Ta soovib mulle head.
Ta tahab mind edasi viia. Tema ei loobi kaikaid kodaraisse.
Ta ei püüa mind pikali tõmmata või asju ära rikkuda.
Tema tahe on kogu aeg õpetada, aidata ja viia mind edasi.
Ta tahab õnnistada.
Tema õnnistus on jõud, mis mõjutab asju heas suunas.
Kas see pole hea asi?
See on nii hea asi, et sellega ei harju kunagi ära.
Meie imeline Jumal on ikka imeline. Oli seda vanasti ja on samasugune.
Oleme saadetes käsitlenud erinevate piiblitegelaste lugusid.
Viimati rääkisime Joosepi elust.
Vaatamata sellele, et ta oli ori -
ta müüdi orjaks ja ta olukorrad olid täiesti võimatud,
kuid tema elu muutus, sest Jumal õnnistas teda.
Jumal õnnistas tema kätetööd ja kõike, mida Joosep tegi.
1 Moosese raamat 39:2 ütleb: "Aga Issand oli Joosepiga,
ja tema oli mees, kellel kõik asjad korda läksid;
ja ta elas oma isanda, egiptlase kojas."
Salmis 5 öeldakse veel: "Ja sellest ajast peale,
kui ta oli pannud tema oma koja üle,
ja kõige üle, mis tal oli,
Issand õnnistas egiptlase koda Joosepi pärast
ja Issanda õnnistus oli kõigega, mis tal oli kojas ja väljal."
Kodus ja töökohal.
Joosepi lugu on nii liigutav, sest see räägib meile sellest,
mida Jumala õnnistus võib sinu ja minu elus korda saata.
Ka võimatutes olukordades
võib Jumal pöörata näilised kaotused
suurteks võitudeks.
Meie oleme kõik oma kohal erinevatel tööpostidel.
Jumala õnnistus ja mõistmine, et Jumal tahab aidata, tuleb kasuks.
See pole mingi eduteoloogia. Me ei saa kõik miljonärideks.
Ka sõna "edu" ise on problemaatiline.
Piiblis on siiski sellest kirjutatud:
"Aga Issand oli Joosepiga
ja tema oli mees, kellel kõik asjad korda läksid."
Ta oli edukas. Seda nüüd küll ei tohi välja öelda!
Tal läks kõik korda. Ta oli ühesõnaga edukas.
Seda ei tohi kasutada. - Kui ei taha olla eduteoloog.
Miks see on Piiblisse kirjutatud, kui seda sõna ei tohi kasutada?
Miks räägitakse Joosepi edust, kui on vale asi olla edukas?
Äkki on valesti tõlgitud?
Just siis, kui kohtad Piiblis neid sõnu, mis värisema panevad,
sõnu, mida me ei mõista ja mis meid vaevama jäävad,
mis tekitavad meis küsimuse: "Miks siin on niimoodi kirjutatud?",
siis ei tasu sellest mööda minna, vaid tuleb selle juures peatuda.
Võime paluda, et Püha Vaim aitaks ja avaks selle meile ning õpetaks.
Mina tegin jälle nii, nagu ma alati teen.
Te olete sellega juba harjunud.
Vaatasin, mida see sõna heebrea algkeeles tähendab.
Edukas. Ta oli edukas kõiges.
Sõna "edukas" tähendab minna edasi.
Lükata tagant. Nihkuda edasi.
Joosepi elust ja olukorrast teame, et ta oli keset väga suuri raskusi.
Olukorrad läksid ainult karmimaks.
Ta visati kõigepealt kaevu,
kaevust orjusesse, orjusest vanglasse.
Tore karjääriredel.
Pidev karjääriredelil tõusmine...
Eduteoloogiast ei saa tema osas juttugi olla.
Mis iganes see eduteoloogia ka poleks.
Ettepoole sirutumine. Joosep ei andnud alla.
Kus iganes ta oli ja milline iganes oli olukord,
tal läks sellegipoolest hästi ja tema tööandja märkas,
et ta tegi oma tööd hästi ja oli edukas selles, mida ta tegi.
Ta võttis juba vanglas vastutuse. Ma ei tea, mida ta seal tegi.
Kas ta hakkas seal koristama või mida iganes ta seal tegigi.
Vanglaülem nägi, et Issand oli Joosepiga vanglas
"ja tegi, et ta sai vangihoone ülema soosikuks.
Ja vangihoone ülem andis Joosepi kätte kõik vangid,
kes olid vangihoones,
ja kõik, mis seal pidi tehtama, tegi tema.
Vangihoone ülem ei vaadanud millegi järele, mis oli tema käes,
sest Issand oli temaga
ja mis ta tegi, Issand laskis korda minna."
Minna edasi erineval viisil,
nii ülekantud kui otseses tähenduses.
"Läbi murda, minna jõuliselt edasi,
pääseda millegist üle, olla hea ja võidukas,
saavutada, mõjutada, teha, õnnestuda."
Seda tähendab sõna edukas,
kui Jumala õnnistus on meie elude kohal.
Me läheme edasi. Me murrame erineval moel läbi.
Me läheme jõuliselt edasi, me saame mingist asjast üle.
Miski ei ole võimatu, sest Issandale pole miski võimatu.
Oleme head, oleme võidukad. Me pääseme võidule.
Piibel ütleb, et Temas me oleme juba võitjad.
Võitjad Jeesuses Kristuses.
Õnnestumine.
Jumala õnnistus on üleloomulik asi me eludes.
Piibel ütleb, et Pootifar nägi, et Jumal oli Joosepiga.
Ilmselgelt oli seal midagi üleloomulikku,
mida ei oldud varem nähtud.
Piibel ei täpsusta, mis see oli.
Vanglavalvur või vanglaülem märkas samuti seda.
Piibel ütleb, et nad nägid, et Issand oli koos Joosepiga.
Edukust on kergem mõista nii, et see on nagu minu ja Joy puhul -
me tahame, et meie lapsed saaksid elus hästi hakkama.
Kui meie lastel läheb hästi õpingutes, tööl või suvepraktikal,
siis see teeb meile rõõmu. Sama on meie Taevaisaga.
Ja veel palju rohkemgi, sest Tema on üksnes hea.
Ta tahab, et meil läheks elus hästi ja et me pääseksime elus edasi.
Kui oled töötu, tahab Ta, et leiaksid tööd.
See on täiesti loomulik heasoovlikkus, hea tahe meie ellu.
Selles on ka üleloomulik osa.
Jumal suudab ja võib õnnistuse kaudu korraldada asju,
mida meie ei suuda saavutada.
Meil on võimalik õppida Joosepi elust ja tegevusest.
Ta alustas nullist. Ta alustas päris põhjast. Algusest.
See on miski, mida ka meie peame tegema.
Alustame algusest, stardijoonelt.
Kui hakkame oma majanduslikku poolt
ja elu tervikuna üles ehitama,
tuleb Joosepi kombel alustada algusest.
Me ei hüppa kohe kümnendale astmele,
vaid alustame ronimist esimeselt.
See on hea õpetus Joosepi loos - ta alustas väga väikesest asjast.
Ta alustas nullist, olles ühiskonna madalamas klassis.
Ta oli ori, mitte keegi auväärne isik.
Seal, kus ta oli, andis ta endast maksimumi.
Ta püsis Issanda ligidal. Ta ei lasknud Jumalast lahti.
Ta ei pettunud ega masendunud.
Me teame, kuidas see lugu lõppes - temast sai kogu riigi peaminister.
Väikesed sammud ja ustavus - sellest hakkab kõik kasvama.
Võiks võtta kokku kõik, mida oleme näinud,
mida Jumala õnnistus on kaasa toonud Aabrahami elus,
Iisaki, Jaakobi ja teiste eludes.
Võiks mõne sõnaga kokku võtta,
mida Jumala õnnistus meie ellu kaasa toob.
Esiteks ütleb Piibel, et Jumala õnnistus teeb rikkaks.
See on jälle selline sõna, mis võib tekitada küsimuse,
kas nii tohib ikka öelda?
Rikas elu ei tähenda vaid seda, et meil on tohutu suur varandus.
See tähendab rikast elu kõigis eluvaldkondades.
Kui Aabraham läks mõne eesliga Kaldea Uurist teele,
siis Jumal õnnistas tema kätetööd nii, et ta sai tõesti väga rikkaks.
Ta suutis teisi aidata ja tal oli kolmsada teenijat.
Jumala õnnistus tõi selle kaasa. Sama asja nägime Jaakobi elus.
Ta läks kepp käes Laabani juurde, tuli aga tagasi suure karja ja perega.
See, mida nad tegid, see kasvas. See läks edasi. - Nihkus edasi.
Jumal ütleb seda Piibli alguses 1 Moosese raamatus.
Esimese asjana Ta õnnistas meid ja ütles: "Olge viljakad!
Saage paljuks, täitke maa!"
Paljunemine, lisandumine, kasv.
Edasiminek on Issanda plaan meie jaoks.
Halleluuja!
Teiste sõnadega võikski öelda, et Jumala õnnistus teeb edukaks.
See paneb asjad õnnestuma. - See toob läbimurde.
Kuulsin ühte imelist lugu hiljuti Fääri saartel käies.
Seal oli üks kristlik pere rajanud kalatöötlemise ettevõtte.
Nad olid hakanud julgelt uuel moel lõhet kasvatama.
Neil olid kõrgmäestikus magevee basseinid,
kust lasti lõhemaimud merre ja kus kasutati uut tehnikat ja oskusi.
Praeguseks annab nende suur tehas tööd tuhandele inimesele.
Nad on saanud õnnistada kohalikku küla,
ehitada kogudusemaja ning kristliku kooli.
Jumal andis selle idee.
Nad hakkasid julgelt peale,
väike algus kasvas suureks ja sai õnnistuseks kogu saarestikule.
Näeme, et õnnistus toob kaasa rahu ning kaitse.
Jumala õnnistus toob rahu ja kaitse.
Ka Joosep on näide selle kohta.
Vaatamata nii rasketele oludele,
kaitses ja varjas Jumal teda kogu selle aja.
Ja andis ka oma soosingu.
Kui Jumala õnnistus on sinu ja minu elude kohal,
siis võib olla avab Jumal sulle võimatuna näivas olukorras ukse
ja sa leiad oma alal tööd, kuigi kõigi sõnul on see võimatu.
Näeme seda eriliselt kaunilt just Joosepi elus.
Ta pääses Pootifari soosingusse, seejärel vanglaülema soosingusse
ja lõpuks lausa vaarao soosingusse, nii, et ta sai isegi peaministriks.
Kui meie südamel on teenida Jumalat ja soov, et Tema riik läheks edasi,
siis võime ka uskuda, et Jumala õnnistus on meie kohal
ning Ta võib anda sulle ja mulle soosingu,
et võiksime tõesti olla õnnistuseks seal, kus iganes oleme.
Nüüd tuleb hea küsimus.
Oleme käsitlenud siin kõikvõimalikke suuri jumalamehi.
Tekib küsimus: "Kas see käib ka minu kohta?
Olgu, seda ma näen, et Aabraham oli õnnistatud;
Iisakil ja Joosepil oli õnnistus, aga kas see kuulub ka mulle?
Need olid ju Vana Testamendi mehed.
Kas see õnnistus kuulub ka meile tänapäeval?
Kas see käib ka Uue Testamendi kohta?
Kas need on lihtsalt ilusad jutukesed?
Lood ammustest aegadest."
See on mõistagi väga tähtis küsimus.
Enne, kui saime tunda, et Jumala õnnistus on meie kohal,
olin pigem kuulnud õpetust, et see maailm ja minu elu on neetud
ja me peame lihtsalt püüdma hakkama saada.
Eriti Jeesuse järgimine on ränk, vaene, vilets ja vaevaline elu.
Miks niimoodi räägitakse?
Lugedes pattulangemise kohta, näeme, et maa peale pandi needus.
See on kirjas 1 Moosese raamatus 3:17
Jumal ütles Aadamale nii:
Et sa kuulasid oma naise sõna
ja sõid puust, millest mina olin sind keelanud,
öeldes, et sa ei tohi sellest süüa,
siis olgu maapind neetud sinu üleastumise pärast!
Vaevaga pead sa sellest sööma kogu eluaja!
Ta peab sulle kasvatama kibuvitsu ja ohakaid,
ja põllutaimed olgu sulle toiduks!
Oma palge higis pead sa leiba sööma,
kuni sa jälle mullaks saad, sest sellest sa oled võetud!
Tõesti, sa oled põrm ja pead jälle põrmuks saama!”
Näeme, et pattulangemise tõttu ja selle tulemusena
sai maa neetuks ja elu oli needuse all.
Aadam pidi palehigis rügama, et leiba teenida.
Kuigi ta tegi kõik, mis suutis, olid põllul kibuvitsad ja ohakad.
Polnud just tore tööelu. Mitte just meeldiv algus.
See oli arusaam, mis ka minul asjast oli.
See ongi minu osa selles elus.
Võin soovi korral järgida Kristust,
aga elu saab alati olema palehigis rügamine kuni lõpuni välja.
Piiblit päris algusest lugedes näeme, et Jumal on õnnistuse allikas.
Nii kaua, kui Aadam ja Eeva elasid koos Jumalaga, Tema ligidal,
voolas Temast head, armastust, rõõmu, tervist ja õnnistust.
Temast voolas lakkamata head. Jumal on õnnistuse allikas.
Kui aga Aadam ja Eeva pöördusid ära Jumalast,
kes on õnnistuse allikas,
siis sai vaenlane võimu nende elude üle.
Nad avasid ise ukse vaenlasele.
Needus tuli nende ellu,
kui nad pöördusid ära õnnistuse allikast.
Probleemid, haigused ja raskused tulid nende ellu sellest hetkest.
Kuid õnnistus tuleb meie üle siis, kui oleme Jumalas, Kristuses.
Õnnistus on viinapuus.
Kui meie, kes me oleme oksad, püsime selles viinapuus,
siis me püsime õnnistuses, sest Issand on õnnistus.
Kui ma püsin Temas, siis ma püsin Tema õnnistuses.
Johannese evangeeliumis 15:4 öeldakse nii:
"Jääge minusse, ja mina jään teisse.
Nii nagu oks ei suuda kanda vilja omaette,
kui ta ei jää viinapuu külge,
nõnda ka teie, kui te ei jää minu külge.
Mina olen viinapuu, teie olete oksad.
Kes jääb minusse ja mina temasse, see kannab palju vilja,
sest minust lahus ei suuda te midagi teha."
Issand ütleb otse: "Jääge minusse! Püsige minu lähedal!"
Püsige minu voolus, väes ja minu õnnistuses.
Siis te kannate vilja. Ilma minuta te ei või midagi teha.
Oks peab püsima puu küljes, et saada juurte kaudu kasvuks toitu
ja eluks vajalikku jõudu andvat vett.
Samal viisil võime meie püsida Temas Kristuse läbi.
Kui Aadam ja Eeva lõikasid end Viinapuust lahti,
lahkusid nad ka õnnistuse alt.
Nüüd sõltusid nad oma jõust. Palehigis oma jõust rügamine.
Nüüd pead sa päris üksi hakkama saama.
Teame, et ilma Tema õnnistuseta on raske.
Eriti nüüd, kui oleme näinud Tema õnnistust ja abi kogu aeg.
Olles näinud imesid ja seda, kuidas Ta meid kogu aeg edasi viib,
siis meile meenub, et elu Temata on hoopis erineval moel raske.
See on ränk rügamine, selles on hirmu, muret ja vaeva.
Selles on ebakindlust. See on hoopis midagi muud.
Kui oleme Temas, on meil hoopis erinev suund.
Oleme kaitstud, meid juhatatakse, meil on jõudu.
Meil on aitaja.
Soome ja maailma majanduse probleem on selles,
et püüame lahendada ka rahaasju ilma Jumalata.
Jumal pole seda nii kavandanud.
Kui rügad leiva teenimiseks ja oled elanud raha teenimise nimel,
võid olla sama küsimuse ees.
Minul küll tekkis see küsimus, kui rajasime kristlikku kooli.
Tulime kuidagimoodi napilt toime ja see oli palehigis rahmeldamine,
et saada ots otsaga kokku ja jõuda ühest päevast teise.
Otsisime seda, sest see kõik oli raske.
Tundus küsitav, kas see ikka on Jumala tahe?
Otsides Jumala algset tahet, leidsime me selle läbiva joone,
leidsime õnnistuse, mis räägib hoopis muust.
Räägib sellest, et Jumal õnnistas ka peale pattulangemist Noad,
õnnistas Aabrahami,
õnnistas Iisakit ja õnnistas Jaakobit.
Õnnistas Joosepit ja kogu Iisraeli rahvast.
Kuigi needus oli reaalne, näeme asju, mis kirjeldavad muud.
Näeme hoopis teistsugust elu, mis raskustest hoolimata on edukas.
Siis leidsime võtmekoha. Leidsime tõe, mis murdis müüdi.
Nägime korraga, et olime valesti aru saanud.
On nii vägev, kui leiad Piiblist tõe,
mille peale võib tõesti kogu elu rajada.
Mitte kogemuse ja ideede peale, vaid tõe peale.
See on ainus, mis tõesti püsib.
Leidsime selle tõe kirjast Galaatlastele 3:13-15
See ongi võti, sest siin öeldakse nii:
"Ent Kristus on meid Seaduse needusest lahti ostnud,
kui ta sai needuse meie eest - sest on kirjutatud:
Neetud on igaüks, kes puu küljes ripub.”
Kristus sai needuse sinu ja minu pärast.
Ta on lunastanud sind ja mind Seaduse needuse alt,
kui Tema sai needuse meie eest ja meie asemel.
Miks?
"...et Aabrahami õnnistus
saaks paganatele osaks Kristuses Jeesuses
ja et me tõotatud Vaimu saaksime usu kaudu."
Ja kirjast Galaatlastele 3:9
"Nõnda siis õnnistatakse neid, kes on usust,
koos uskliku Aabrahamiga."
Piibel räägib meile siin, et Jeesus tegi rohkem,
kui vaid meie pattude lunastamise ning haiguste ristile viimise.
Ta kandis ära kogu needuse.
Needuse jõud ja meelevald on sinu ja minu elu pealt murtud.
Selleks, et võiksime jälle elada Jumala õnnistuse all.
Nõnda, nagu Ta oli algusest peale kavandanud.
Palvetame.
Tahan veel lisada, et Jeesus kandis okaskrooni.
Okaskroon on just märk sellest,
et selle orjatöö ja rügamise aeg on sinu ja minu elu pealt murtud.
Täna on meil eesõigus kuulutada seda õnnistust sinu elu üle!
Sa oled saanud selle päranduseks Jeesuses Kristuses Tema töö kaudu.
Tänu Jeesus selle eest, mida Sa tegid risti!
Tänu, et oleme pärinud õnnistuse selle kaudu, mida Sina tegid.
Sa said needuseks meie eest,
et meie võiksime armust pärida Sinu õnnistuse.
Me täname Sind täna selle eest,
et me saame elada õnnistuse all ega pea enam olema needuse all.
Jeesuse nimel võtame Joyga meelevalla iga needuse üle,
mis rõhub meie elu või mõne me vaataja ja toetaja elu.
Murdugu see Jeesuse nimel ja saabugu vabadus just nüüd!
Jeesuse nimel täname täieliku vabaduse eest meie eludes!
Tänu, Issand, et me pole enam neetud.
Tänu, et oleme õnnistatud ja tohime seda uskuda.
Tunnen, kuidas Issand tahab sind tõeliselt julgustada
tõusma olukordadest kõrgemale ja uskuma sellesse,
et Jumala õnnistus võib Sinu elus teha seda sama,
mida see tegi Aabrahami, Iisaki, Jaakobi ja Joosepi eludes.
See õnnistus on nüüd Sinu elu peal!
Usu seda, haara sellest kinni ja lase sel mõjutada oma elu.
Aitäh, Isa. Aamen.
Nende saadete tegemine on olnud ja on jätkuvalt rõõm.
On tore saada ka tagasisidet.
Eelmisel nädalal saime palvesoovi inimeselt,
kellel oli selg väga haige.
Paari päeva pärast sain sõnumi, et selg oli täielikult terve.
Halleluuja!
Meil on imesid tegev Jumal,
kes tahab murda needuse väe meie eludest.
Kui soovid meie töö kohta rohkem teada saada,
võid külastada meie kodulehekülge: www.kristillinenkoulu.org
Sealt leiad rohkem infot meie kooli ja töö kohta.
Kui soovid toetada seda kanalit ja saadete valmistamist Eestis,
võid helistada annetustelefonile 900 1777 Kõne maksab 7 eurot.
Võid ka kasutada kontonumbreid, mida näed saate lõppedes ekraanil.
Ole õnnistatud Jeesuse nimel, sest õnnistatud sa oledki! Aamen.
TV7 annetustelefon 900 1777 (7 eur) TV7 arvelduskontod Swedbank EE052200221048388411 SEB EE441010220109461019 Saaja: Taevas TV7
Tõlge: Meeli ja Marko Martin